Karsten Nonbo (V), 2001-02-01:
Jeg tror, jeg vil sige til hr. Henrik Sass Larsen, at som jeg læser det her beslutningsforslag fra Det Konservative Folkeparti, så drejer det sig om indbrudskriminalitet i private hjem, altså ikke generel indbrudskriminalitet, men indbrudskriminalitet i beboelse.
Og det var også det, som justitsministeren kommenterede ud fra.
Han rensede tallene for indbrud alle mulige andre steder, således at vi her kun taler om indbrud i hjemmene, altså i beboelsen.
Andre tyverier kan foregå andre steder, uden at det får denne her alvorlige følge, som indbrud i beboelse får.
Indbrud i beboelse er dybt, dybt krænkende for privatlivets fred, det sidder dybt i ofrene lang tid efter, at de har været udsat for indbrud i deres hjem.
Mange af dem er præget resten af deres liv.
Prøv blot at spørge nogle, som har haft indbrud i deres hus.
De husker den aften så tydeligt, de husker, hvor de var
henne, hvem der var til stede, dér hvor de var henne, og hvem de var sammen med, da de kom hjem, og deres børn kan også huske i detaljer, hvad far og mor sagde osv. Jo, at have indbrud i sit hjem er dybt, dybt krænkende. Det er ikke længere siden end i fredags, at jeg talte med en dame, som havde været udsat for indbrud to gange samt et forsøg inden for de sidste 4 år.
Så indbrud i private hjem, som det her beslutningsforslag går på, er altså meget krænkende, og jeg går ud fra, at det, beslutningsforslagsstillerne vil, er at lave en særskilt paragraf eller et særskilt stykke om indbrud i beboelse.
Så det er det, debatten drejer sig om og ikke om alle indbrud, så det kan vi fra Venstres side fuldt ud tilslutte os.
Regeringen siger godt nok, at hårdere straffe kommer der ikke noget godt ud af, de unge bliver bare mere kriminelle af at sidde i fængsel.
Men man glemmer, at når en indbrudstyv er nået så langt, at han begynder at begå indbrud i beboelse, i villaer, så er han kriminel.
Der er ingen, der starter med indbrud i beboelsesejendomme og villaer.
De starter alle sammen i spejderhuset eller i ishuset eller børnehaven, og så går de til værksteder, til lagre, til fabrikker osv., stadig væk steder, som ikke er beboede.
Men de slutter mange gange deres karriere netop med indbrud i beboelser, hvor de på en hurtig måde kan få den meget, meget store gevinst til stor skade for den krænkede.
Nu er der fremført en masse statistik om, hvor indbruddene begås osv., men man har ikke rigtig snakket om nogen statistik over, hvem der begår den.
Jeg tør godt vove den påstand, at villaindbrud begås af gengangere, af de samme hærdede og også, som den forrige ordfører sagde, af uhelbredelige narkomaner.
En villatyv laver ikke bare ét indbrud, men når han er kommet i gang, så laver han mange.
Jeg tror godt, jeg tør påstå, at hvis man tager en politikreds med 300 indbrud om året, så er det højst 30 gerningsmænd, der laver dem, så det kunne være sjovt at se en statistik over, hvordan den enkelte gerningsmand udviklede sin kriminalitet.
Og jeg tror, man vil opdage, at hvis vi greb fat om nældens rod noget før, så ville vi også komme denne kriminelle løbebane til livs.
Med hensyn til punkt 2 er der noget teknik i det, og jeg kan tilslutte mig det, som justitsministeren sagde, at der i dag faktisk er mulighed for varetægtsfængling i forbindelse med indbrud i villaer.
Men spørgsmålet er, om der bliver varetægtsfængslet nok.
Og det er set i relation til, at det mange gange er de samme gerningsmænd.
Jeg tror, at hvis man varetægtsfængslede noget mere i starten, så fik man til gengæld sagerne behandlet færdigt, så man ikke løslod dem til fornyet indbrudskriminalitet. Problemet er, at det er meget svært at skelne mellem indbruddene og så alle de andre tyverier.
Det var også noget, man eventuelt kunne læse ud af en straffeattest.
Når en ung mand har en straffeattest, er det så tyveri, eller er det indbrud i villaer, han har lavet. Hvis vi fik et selvstændigt afsnit om villaer, så tror jeg vi ville være nået langt.
Så kunne der skelnes mellem de to former for kriminalitet.
Og gerningsmanden ved jo også, når han går ud for at lave indbrud, om han er på vej ud til et beboelsesområde, eller om han er på vej ud, kan man sige, til et industrikvarter eller andre ubeboede områder.
Ikke fordi det ikke også er kriminelt, men jeg synes, der er en forskel på at få indbrud i sin villa - man bliver i den grad krænket - og på almindelig gement tyveri.
Så Venstre kan tilslutte sig den første del af forslaget, teknikken i det andet må vi se nærmere på.